Nóg druk op Zuma oor Gordhan, JonasPres. Jacob Zuma tydens Donderdag se Vryheidsdagvieringe. Foto: Kopano Tlape/GCIS Die Helen Suzman-stigting en die organisasie My Vote Counts het hulle Woensdag tot die konstitusionele hof gewend om die afdanking van die voormalige minister én adjunkminister van finansies, Pravin Gordhan en Mcebisi Jonas, ongeldig te verklaar. Albei organisasies het in ŉ hofaansoek gesê pres. Jacob Zuma was “irrasioneel en onwettig” in sy optrede. Die organisasies het verder gevra die hof moet bepaal dat Zuma en die Nasionale Vergadering (NV) nie hul wetlike verpligtinge nagekom het nie. Hulle wil ook hê Baleka Mbete, speaker van die Nasionale Vergadering, moet ŉ ondersoek na die president se optrede instel en kragtens artikel 89 van die Grondwet beslis of hy uit sy amp verwyder moet word. “Die NV en die speaker het versuim om die nodige stappe teen die president te doen ná sy optrede. Die NV het ook in die besonder misluk in sy plig om toesig te hou oor staatsinstellings en om hulle aanspreeklik te hou, soos vereis ingevolge artikel 55 (2) van die Grondwet,” lui die aansoek. Die twee organisasies het in hul aansoek gesê die afdanking van Nhlanhla Nene as minister van finansies in 2015 en die Nkandla-sage het ’n gedragspatroon gevestig. “Daar bestaan ’n patroon van onwettige gedrag sonder enige respek vir die Grondwet, en daarom ons het besluit om die saak hof toe te neem.” Die DA het vroeër die hooggeregshof genader om Zuma te dwing om redes vir Gordhan en Jonas se afdanking te gee. Zuma het tot Donderdag om die dokument, wat verband hou met die skommeling van die kabinet, gereed te kry ná ŉ bevel van die hooggeregshof.